b'\n_START_ARTICLE_\nVojko Krstulovi\xc4\x87\n_START_PARAGRAPH_\nVojko Krstulovi\xc4\x87 "\xc5\xa0vora" (Split, 22. prosinca 1918. - Split, 22. lipnja 1944.), bio je hrvatski politi\xc4\x8dki djelatnik i novinar iz redova HSS-a.\n_START_SECTION_\n\xc5\xbdivotopis\n_START_PARAGRAPH_\nRodio se u Velom Varo\xc5\xa1u, u siroma\xc5\xa1noj radni\xc4\x8dkoj obitelji od oca Franje, radnika, i majke Barbarine r. Vrdoljak, ku\xc4\x87anice. Imao je mla\xc4\x91eg brata, Ton\xc4\x87a. Rani gubitak oca je samo pogor\xc5\xa1ao njegov socijalni status te je u ranoj mladosti spoznao tegobu neima\xc5\xa1tine._NEWLINE_Osnovnu \xc5\xa1kolu je poha\xc4\x91ao u Splitu. Srednju \xc5\xa1kolu je tako\xc4\x91er poha\xc4\x91ao u Splitu. Prvo je i\xc5\xa1ao u sjemeni\xc5\xa1te, a nakon 1. razreda se 1931. prebacio u Klasi\xc4\x8dnu gimnaziju, gdje je bio razredni kolega s \xc5\xbdivkom Jeli\xc4\x8di\xc4\x87em, kasnije poznatim hrvatskim knji\xc5\xbeevnikom. Godine 1934. se kao \xc5\xa1esnaestogodi\xc5\xa1njak u\xc4\x8dlanio u HSS. Kad se osnovala Omladinska organizacija HSS-a, kojoj je bio osniva\xc4\x8dem,  izabran je za njezina prva predsjednika. Bio je ujedno i zadnjim predsjednikom te organizacije u Splitu. Svoj aktivizam nije ograni\xc4\x8dio samo na grad Split, nego i splitsku okolicu, pa i dalje: \xc5\xa0ibenik, Su\xc5\xa1ak._NEWLINE_Godine 1936. na 1937. je napravio stanku sa \xc5\xa1kolom te je 1937. radio kao sukorektor u Jadranskom dnevniku. Poslije je nastavio \xc5\xa1kolovanje. Oti\xc5\xa1ao je na Trgova\xc4\x8dku akademiju, koju je zavr\xc5\xa1io u travnju 1941. godine, dolaskom talijanskih okupatora._NEWLINE_Pokrenuo je nekoliko listova, za koje je ujedno i pisao priloge: Novi dani (1938.), Za slobodu i stare pravice (1939.), Pokret hrvatske mladice (1940.). Od 1939. godine je tehni\xc4\x8dki tajnik HSS-a i pomo\xc4\x87nik Luki \xc4\x8culi\xc4\x87u i Desimiru Jaka\xc5\xa1i u Hrvatskom radni\xc4\x8dkom savezu._NEWLINE_Talijanskom okupacijom odlazi u Omi\xc5\xa1, koji je bio dijelom NDH, i koji mu je ostao novom adresom sve do pada Italije, kad se vratio u Split. Intenzivirao je suradnju s predratnim HSS-ovcima, osobito s Ivankom Farolfijem._NEWLINE_Bio je student Visoke ekonomske komercijalne \xc5\xa1kole u Zagrebu. _NEWLINE_Komunisti\xc4\x8dkoj partiji Jugoslavije nije bio po volji. U svojim su ga letcima blatili i izrugivali se njegovom radu, prikazivali ga izdajnikom i fa\xc5\xa1isti\xc4\x8dkim kolaborantom, sumnji\xc4\x8de\xc4\x87i ga da je potkazivao sugra\xc4\x91ane Nijemcima i Talijanima. 22. lipnja 1944. ga je revolverom ubio Tito Kirigin i jo\xc5\xa1 neki skojevac ispred ku\xc4\x87e u Barakovi\xc4\x87evoj (na onda\xc5\xa1njem Usta\xc5\xa1kom putu kod Barakovi\xc4\x87eve). Pred smrt je dobivao prijete\xc4\x87a pisma.  Kao velikom radi\xc4\x87evcu, ma\xc4\x8dekovci odmah su tiskali plakat u kojem su pozvali pu\xc4\x8danstvo neka u znak \xc5\xbealosti zbog ovog teroristi\xc4\x8dkog \xc4\x8dina objesi crne zastave, da ne radi, dok su usta\xc5\xa1e slu\xc5\xbebeno zabranile promet na tr\xc5\xbei\xc5\xa1tu. Omladinska organizacija HRSS-a dalmatinske Hrvatske objavila je letak te je spjevana pjesma. Suborci su se oglasili osmrtnicom._NEWLINE_U spomen su na Vojka Krstulovi\xc4\x87a njegovi u\xc4\x8denici izdali knjigu Za slobodu i stare pravice.'